b'\n_START_ARTICLE_\nLapis lazuli\n_START_SECTION_\nEtimologie\n_START_PARAGRAPH_\nTermenul \xc3\xaen latin\xc4\x83 lapis - piatr\xc4\x83; iar lazulum - albastru, ultramarin\n_START_SECTION_\nIstoric\n_START_PARAGRAPH_\nMen\xc8\x9bionat de obicei sub denumirea de lapis lazuli, lazuritul este cunoscut de mai bine de 7.000 de ani. \xc3\x8en piramidele egiptene au fost g\xc4\x83site mici obiecte confec\xc8\x9bionate din lazurit; a fost utilizat de babilionieni, iar pentru chinezii antici era un simbol al puterii. Din acest material grecii \xc8\x99i romanii au sculptat figurine, amulete, vase \xc8\x99i sigilii. P\xc3\xa2n\xc4\x83 la sintetizarea sa, \xc3\xaen 1828, pigmentul ultramarin era fabricat din lazurit pisat, amestecat cu cear\xc4\x83 \xc8\x99i ulei.\n_START_SECTION_\nDepozite existente\n_START_PARAGRAPH_\nCele mai importante \xc8\x99i mai vechi exploat\xc4\x83ri se afl\xc4\x83 \xc3\xaen Afghanistan. Lazuritul a fost extras \xc3\xaenc\xc4\x83 din Antichitate din regiunea Badakhshan, pe cursul superior al fluviului Amudaria, prima men\xc8\x9biune apar\xc8\x9bin\xc3\xa2ndu-i lui Marco Polo \xc3\xaen secolul al XIII-lea. Depozitul Sar-e-Sang este situat la o altitudine de 3\xe2\x80\x934000 m si acoper\xc4\x83 o suprafa\xc8\x9b\xc4\x83 de cca 2\xc2\xa0km\xc2\xb2. Au fost g\xc4\x83site blocuri c\xc3\xa2nt\xc4\x83rind p\xc3\xa2n\xc4\x83 la 110\xc2\xa0kg, de\xc8\x99i cristalele, de p\xc3\xa2n\xc4\x83 la 5\xc2\xa0cm, sunt rare. Exploat\xc4\x83ri mai mici sunt cunoscute \xc3\xaen Pakistan, Myannmar \xc8\x99i India. Lazuritul rusesc, faimos \xc3\xaen \xc3\xaentreaga lume, a fost descoperit \xc3\xaen 1851, l\xc3\xa2ng\xc4\x83 Lacul Baikal; aici sunt cunoscute opt localit\xc4\x83\xc8\x9bi unde blocurile de lazurit c\xc3\xa2nt\xc4\x83resc p\xc3\xa2n\xc4\x83 la 60\xc2\xa0kg; \xc3\xaen 1930 s-a descoperit lazurit \xc3\xaen Tadjikistan ( Mun\xc8\x9bii Pamir), la 4.500 m \xc3\xaen\xc4\x83l\xc8\x9bime, cuprinz\xc3\xa2nd \xc8\x99i agregate de form\xc4\x83 vag piramidal\xc4\x83, \xc3\xaenalte de p\xc3\xa2n\xc4\x83 la 5 m. Lazuritul este cunoscut \xc8\x99i \xc3\xaen Africa de Sud, Angola \xc8\x99i Rwanda (pegmatitele de Burunda). \xc8\x98i Chile este un produc\xc4\x83tor important de lazurit albastru-deschis p\xc3\xa2n\xc4\x83 la verde-albastru, care este extras din mine de la o \xc3\xaen\xc4\x83l\xc8\x9bime de 3000 m. Obiecte din lazurit se g\xc4\x83sesc \xc3\xaen muzee \xc8\x99i tezaure din \xc3\xaentreaga lume. Cele mai cunoscute obiecte sunt probabil coloanele de lazurit din Catedrala Sf.Isaac \xc8\x99i lucr\xc4\x83rile din Ermitaj, ambele la St. Petersburg, precum \xc8\x99i o vaz\xc4\x83 din lazurit albastru, de 40,5\xc2\xa0cm \xc3\xaen\xc4\x83l\xc8\x9bime, aflat\xc4\x83 \xc3\xaen Palazzo Pitti din Floren\xc8\x9ba, Italia.'